SCBจ่อระดม7.5หมื่นล. เครดิตแกร่งเทียบตปท.
SCB จ่อขายหุ้นกู้ต่างประเทศ 7.5 หมื่นล้าน ฟิทช์ให้เครดิตที่ BBB+ ชี้ฐานะการเงินแข็งแกร่ง มีเครือข่ายธุรกิจในประเทศทั้งรายย่อย-ใหญ่แข็งแรง
13 มี.ค. 2555

SCB จ่อขายหุ้นกู้ต่างประเทศ 7.5 หมื่นล้าน ฟิทช์ให้เครดิตที่ BBB+ ชี้ฐานะการเงินแข็งแกร่ง มีเครือข่ายธุรกิจในประเทศทั้งรายย่อย-ใหญ่แข็งแรง
บริษัท ฟิทช์ เรทติ้งส์ (ประเทศไทย) ประกาศให้อันดับเครดิตแก่หุ้นกู้ไม่ด้อยสิทธิ ไม่มีหลักประกันของธนาคารไทยพาณิชย์ (SCB) ที่ “BBB+” แนวโน้มมีเสถียรภาพ
ทั้งนี้ SCB จะมีการระดมทุนภายใต้โครงการ Medium-Term-Note (MTN) Programme มูลค่าไม่เกิน 2,500 ล้านเหรียญสหรัฐ หรือประมาณ 7.5 หมื่นล้านบาท ซึ่งได้มีการเปลี่ยนแปลงเงื่อนไขให้สามารถมีการระดมทุนในรูปแบบของหุ้นกู้ด้อยสิทธิไม่มีหลักประกันได้ นอกจากหุ้นกู้ไม่มีหลักประกัน
ฟิทช์ ระบุว่า อันดับเครดิตดังกล่าวสะท้อนถึงความสามารถในการทำกำไรที่แข็งแกร่งมีสภาพคล่องที่เพียงพอและฐานะเงินกองทุนที่อยู่ในระดับที่แข็งแกร่ง
นอกจากนี้ ยังสะท้อนถึงเครือข่ายธุรกิจในประเทศที่แข็งแกร่งโดยเฉพาะในกลุ่มลูกค้ารายย่อยและลูกค้าธุรกิจขนาดใหญ่ อัตราส่วนทางการเงินที่ใช้วัดผลประกอบการของ SCB อยู่ในระดับที่แข็งแกร่งเมื่อเปรียบเทียบกับธนาคารทั่วโลกที่มีอันดับเครดิตอยู่ในระดับเดียว
“ฟิทช์เชื่อว่าฐานะทางการเงินของ SCB น่าจะแข็งแกร่งเพียงพอที่จะสามารถรองรับผลกระทบจากการลดลงอย่างรุนแรงของคุณภาพสินเชื่อได้ โดยปัจจุบันมีแบ่งการตลาดของสินเชื่อและขนาดสินทรัพย์ประมาณ 16% ณ สิ้นปี 2554”
สำหรับธนาคารสแตนดาร์ดชาร์เตอร์ด (ไทย) หรือ SCBT บริษัท ฟิทช์ฯ ได้ประกาศเพิ่มอันดับเครดิตสากลสกุลเงินในประเทศระยะยาวเป็น “A+” จาก “A” สะท้อนถึงการทบทวนและปรับระดับความแตกต่างของอันดับเครดิตระหว่างธนาคารแม่ เป็น 1 ระดับจากเดิมที่เป็น 2 ระดับ เพื่อให้อยู่ในระดับที่ใกล้เคียงกับธนาคารลูกอื่นๆ ในภูมิภาคนี้
ด้านคณะกรรมการบริษัทหลักทรัพย์ คันทรี่ กรุ๊ป (CGS) มีมติออกและเสนอขายหุ้นกู้ไม่เกิน 500 ล้านบาท อายุไม่เกิน 5 ปี นับแต่วันที่ออกหุ้นกู้ ส่วนวัตถุประสงค์ของการระดมทุนเพื่อใช้ในการรองรับการขยายธุรกิจรวมถึงใช้เป็นเงินทุนหมุนเวียน